钦定古今图书集成/明伦汇编/官常典/第727卷 > 姚訔
## 钦定古今图书集成/明伦汇编/官常典/第727卷 > 姚訔

按《宜兴县志》：“訔，参政希得子，先知某州，德祐元年，家
居宜兴。适元兵围常州，守赵与鉴遁，州人王良臣等
以城降。訔与陈炤等谋起民兵二万复之。事闻，授訔
带行军器监簿，知常州。既而伯颜会兵围城，訔与炤、
刘师勇、王安节等力战固守，伯颜招降百端，终不听。
伯颜怒，命降人王良臣等役民运土为垒，并人筑之”，
且杀人煎油作炮，焚牌杈，日夜夹攻，城中甚急，而訔
等守志益坚，力屈城陷，訔与炤、安节皆死之。

===赵与䅯　杨义忠===按《宁国县志》：“与䅯知县。德祐元年五月癸酉，元伯颜
兵至宁国，与䅯率众城守，出战死之，诏赠直文华阁。
与䅯以山县弱兵，而当百战焱勇之敌，忠义所感，至
使遗民奋勇为义。而吏有杨义忠者，率民固守，久之
又出战而死。盖身亡而城存者两月。令死于邑，而吏
民又死于令，前僵后继，无一生降。特书之以为人臣
‘守土死节之劝’”云。